b'\n_START_ARTICLE_\n\xc4\x8cetrtna skupnost Be\xc5\xbeigrad\n_START_PARAGRAPH_\n\xc4\x8cetrtna skupnost Be\xc5\xbeigrad je o\xc5\xbeja enota Mestne ob\xc4\x8dine Ljubljana, ki zajema ljubljanske severne \xc4\x8detrti._NEWLINE_Obsega podro\xc4\x8dje med ju\xc5\xbeno \xc5\xbeeleznico na jugu, gorenjsko oziroma kamni\xc5\xa1ko \xc5\xbeeleznico na zahodu, mestno obvoznico na severu ter \xc5\xa0martinsko cesto in pokopali\xc5\xa1\xc4\x8dem \xc5\xbdale na vzhodu. Razteza se na obeh straneh Dunajske ceste, ki je njegova centralna os in glavna prometna \xc5\xbeila. Med drugim spadajo vanj o\xc5\xbeji (stari) Be\xc5\xbeigrad, Brinje, Nove Sto\xc5\xbeice/BS3 in Savsko naselje._NEWLINE_\xc4\x8cetrt je prete\xc5\xbeno stanovanjska. Vzdol\xc5\xbe Dunajske ceste so na nekaterih odsekih gosto postavljeni poslovni in trgovinski objekti. Na severozahodnem delu le\xc5\xbei manj\xc5\xa1a industrijska cona. Pozidava je ve\xc4\x8dinoma nizka (do 5 nadstropij), prevladujejo samostojne in vrstne hi\xc5\xa1e. Ve\xc4\x8dja naselja stanovanjskih blokov so koncentrirana na vzhodnem robu - Nove Sto\xc5\xbeice/BS3 in Savsko naselje. Be\xc5\xbeigrad spada med najbolj zelene predele Ljubljane._NEWLINE_Med pomembnej\xc5\xa1e be\xc5\xbeigrajske kulturne ustanove in znamenitosti v\xc5\xa1tevamo Ple\xc4\x8dnikov Centralni stadion Be\xc5\xbeigrad, Gimnazijo Be\xc5\xbeigrad, Navje, nedograjeni Ple\xc4\x8dnikov Akademski kolegij (Baragovo semeni\xc5\xa1\xc4\x8de), Ple\xc4\x8dnikove \xc5\xbdale in Gospodarsko razstavi\xc5\xa1\xc4\x8de. V predelu starej\xc5\xa1ega dela Be\xc5\xbeigrada stoji veliko lepih vil iz medvojnega obdobja. \xc5\xa0e posebej pa izstopa Hranilni\xc5\xa1ka ulica, ki je najstarej\xc5\xa1a be\xc5\xbeigrajska ulica in je nastala v osemdesetih letih 19. stoletja.'